

VLADA REPUBLIKE HRVATSKE

Zagreb, 19. svibnja 2023.

**PREDLAGATELJ:** Hrvatski zavod za norme

**PREDMET:** Izvješće o radu Upravnog vijeća Hrvatskog zavoda za norme za 2022. godinu i Izvješće o izvršenju godišnjeg programa rada i poslovanja Hrvatskog zavoda za norme u 2022. godini

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Prijedlog

Na temelju članka 31. stavka 3. Zakona o Vladi Republike Hrvatske („Narodne novine“, broj 150/11, 119/14, 93/16, 116/18 i 80/22), a u vezi s člankom 18. stavkom 3. Uredbe o osnivanju Hrvatskog zavoda za norme („Narodne novine“, broj 154/04, 44/05, 30/10, 34/12, 79/12 i 80/13), te članka 38. Statuta Hrvatskog zavoda za norme Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ 2023. godine donijela

**Z A K L J U Č A K**

Prihvaća se Izvješće o radu Upravnog vijeća Hrvatskog zavoda za norme za 2022. godinu i Izvješće o izvršenju godišnjeg programa rada i poslovanja Hrvatskog zavoda za norme u 2022. godini, u tekstu koji je Vladi Republike Hrvatske dostavilo Upravno vijeće Hrvatskog zavoda za norme aktom, KLASA: 007-01/23-04/2, URBROJ: 448-01/01-23-8, od 27. travnja 2023.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Člankom 18. stavkom 3. Uredbe o osnivanju Hrvatskog zavoda za norme („Narodne novine“, broj 154/04, 44/05, 30/10, 34/12, 79/12 i 80/13) propisano je da Upravno vijeće HZN-a jednom godišnje podnosi izvješće Vladi Republike Hrvatske o svome radu, dok je člankom 38. Statuta Hrvatskog zavoda za norme propisano da ravnatelj podnosi izviješće Vladi Republike Hrvatske i ministarstvu nadležnom za poslove gospodarstva o izvršenju godišnjeg programa rada i poslovanja HZN-a. U skladu s tim odredbama, predmetna Izvješća dostavljaju se Vladi Republike Hrvatske.

Predmetno Izvješće o radu Upravnog vijeća Hrvatskog zavoda za norme za 2022. godinu i Izvješće o izvršenju godišnjeg programa rada i poslovanja Hrvatskog zavoda za norme u 2022. godini daju pregled aktivnosti Upravnog vijeća HZN-a za 2022. godinu te glavnih postignuća i rezultata rada HZN-a tijekom 2022. godine, ključne podatke o organizaciji HZN-a i ljudskim resursima te o prihodima i rashodima poslovanja HZN-a.

HZN je tijekom 2022. godine ispunjavao poslove i zadaće nacionalnog normirnog tijela te provedbenog tijela Uredbe o europskoj normizaciji br. 1025/2012.

Radom HZN-a upravlja Upravno vijeće HZN-a. Upravno vijeće održalo je tijekom 2022. godine ukupno pet sjednica. Dana 31. prosinca 2021. godine u HZN-u bilo je zaposleno 50 službenika na neodređeno vrijeme.

U normizacijski sustav Republike Hrvatske do kraja 2022. prihvaćeno je 100 % europskih norma. Do kraja 2022. u hrvatski su normizacijski sustav ukupno prihvaćena 34 052 normizacijska dokumenta. HZN je u 2022. godini imao 172 tehnička odbora u čiji je rad uključeno oko 1790 stručnjaka iz industrije, inženjerskih komora, strukovnih udruga, znanstvenih i obrazovnih ustanova, tijela državne uprave itd. HZN imenuje stručnjake za rad u međunarodnim i europskim radnim skupinama. U međunarodnim organizacijama za normizaciju (ISO, IEC) sudjeluju 62 stručnjaka u 40 radnih skupina, dok u europskim organizacijama za normizaciju (CEN, CENELEC) sudjeluje 96 stručnjaka u 74 radne skupine.

Na zahtjev ministarstava i državnih upravnih organizacija Hrvatski zavod za norme sudjelovao je tijekom 2022. godine u pripremi popisa odgovarajućih usklađenih norma koje služe kao potpora za provedbu tehničkog zakonodavstva. Dana 31. prosinca 2022. ukupan broj članova HZN-a iznosio je 252, od toga 232 pravne osobe (tvrtke, komore, javne ustanove, fakulteti, tijela državne uprave i dr.) te 20 fizičkih osoba (pojedinci ili obrtnici). U Repozitorij hrvatskih norma pristupilo je 2625 korisnika koji su 68 087 puta pregledali norme.

Treći ciklus projekta prevođenja usklađenih europskih norma na hrvatski jezik u Hrvatskom zavodu za norme nastavljen je u suradnji EK i Središnje uprave CEN-a i CENELEC-a (CCMC), a na temelju Okvirnih partnerskih sporazuma te Posebnih sporazuma. Projekt je trajao dvije godine, počeo je 1. siječnja 2021. godine i završio 31. prosinca 2022. godine. U 2022. godini prevedeno je 15 normativnih dokumenata.

U skladu s Izmjenama i dopunama Državnog proračuna Republike Hrvatske za 2022. godinu i projekcijom za 2023. i 2024. godinu („Narodne novine“, broj 62/2022 i 131/2022) HZN-u su odobrena financijska sredstva u ukupnom iznosu od 10.861.431,00 kn. Hrvatski zavod za norme do 31. prosinca 2022. podmirio je sve financijske obveze prema svojim dobavljačima.